Da su javni natječaji predstava za javnost, hrvatska je stvarnost otkako je države. U Karlovcu, na primjer, građani su toliko pomireni s činjenicom da su takvi poslovi rezervirani za kandidate s plavom knjižicom, da se za posao javlja najčešće samo jedan, i to onaj tko zna da se upravo za njega otvara radno mjesto. Ostali su odavno digli ruke, okrenuvši se realnom sektoru ili Irskoj. Sustav je do te mjere obezvrijeđen da je postao sprdnja.

Dokazao je to Nikola Badovinac, karlovački inženjer strojarstva i politički aktivist, koji se, iako zaposlen u struci, donkihotovski odlučio javljati na natječaje za direktore gradskih poduzeća samo kako bi dokazao da kao nehadezeovac nema šanse iako ima sve formalne uvjete. Uspio je u tome točno deset puta, jer u toliko navrata je izabran njegov protukandidat samo zato što je ostavio bolji dojam na članove nadzornih odbora.

Može li gore od toga? Može, dakako. U posljednja dva mjeseca biralo se čak pet direktora gradskih poduzeća, formalno zbog preustroja sustava u učinkovitiji, kako je to tumačio gradonačelnik Damir Mandić, a neformalno jer je na tim mjestima svoje ljude želio vidjeti njegov stranački šef, župan Damir Jelić. U svakom pojedinačnom slučaju Karlovčani su znali imena direktora čak i prije negoli su imenovani, često i prije nego što bi natječaj bio raspisan, jer su ih proročki objavili lokalni mediji. Evo vrlo konkretnih primjera. Kaportal javlja 7. rujna da je Zelenilo toga dana raspisalo natječaj za direktora, najavljujući da bi to mogao biti bivši gradski vijećnik HDZ-a i predsjednik jednog mjesnog odbora, a Radio Mrežnica 11. rujna objavljuje njegovo ime - Tomislav Vukelić.

Tomislav Vukelić

Dva tjedna kasnije Nadzorni odbor ja zaključio da upravo Vukelić ima najkvalitetniji program za vođenje Zelenila. Istog dana, dakle 26. rujna, mediji objavljuju tu informaciju navodeći odmah da će novi direktor Čistoće biti Tomislav Polić, iako je natječaj za to radno mjesto još u tijeku, a Vodovoda i kanalizacije Nikola Rogoz, iako natječaj za to radno mjesto tek treba biti raspisan. Opet su proročki pogodili najbolje kandidate te su Polić i Rogoz, dakako, potvrđeni na direktorskim pozicijama dvaju poduzeća. Da će direktor poduzeća Mladost postati dotadašnji pročelnik Ureda župana Damira Jelića Ivan Uđbinac Karlovčani su znali još 5. listopada, jer su to objavili lokalni mediji, a sam Uđbinac doznao je 11 dana kasnije, nakon što je završila procedura za posao koji mu je bio pripremljen. Kako se odlaskom Nikole Rogoza upraznilo mjesto direktora Inkasatora na kojem je do tada bio zaposlen, i to je poduzeće potražilo direktora.

Kaportal 25. listopada objavljuje da će to biti dotadašnja direktorica Gradske toplane Ivana Fočić, a prije dva dana, nakon još jednog transparentnog natječaja i vaganja referenci kandidata, NO je odlučio da je najbolji kandidat - Ivana Fočić. Sada se ispraznilo mjesto u Gradskoj toplani. Karlovačka javnost s nestrpljenjem iščekuje i taj natječaj, a neizvjesnost oko izbora kandidata može se rezati nožem. Zna se, dakle, već sve: Nikola Badovinac bit će jedan od kandidata koji sigurno neće proći, a posao će dobiti HDZ-ovac kojeg amenuje župan Damir Jelić, možda baš danas u Međugorju, kamo je u karavani od 50 autobusa poveo 2300 stranačkih kolega. Iako natječaj za direktora Toplane još nije objavljen, dosadašnji pomoćnik direktorice Hrvoje Klobučar već može počastiti društvo zbog promaknuća.

Gradonačelnik koji je obećavao

Iako zna da neće proći ni na jednom natječaju, Badovinac se za svaki priprema vrlo ozbiljno. Tako je, primjerice, u programu rada u poduzeću Inkasator, čiji je (be)smisao postojanja naplata usluga koje vrše druga gradska poduzeća, napisao da će ga, kada postane direktor - ugasiti.

Ivana Fočić

“Tvrtku Inkasator potrebno je ugasiti. Svojim radom želim pokazati i dokazati Skupštini i vlasniku (gradonačelniku i Gradu, op. a.) da tvrtka mora prestati postojati jer destruktivno djeluje na proračun Grada, proračun gradskih tvrtki te na same građane”, napisao im je Badovinac.

Pojasnio nam je da Inkasator ima najviše plaće i koeficijente u odnosu na ostale tvrtke u vlasništvu Grada Karlovca, a prihodi im se odnose na fakturiranje računa za potrebe drugih gradskih poduzeća, Grada Karlovca, Hrvatskih voda i još ponekog, upravljanje vlastitim i gradskim poslovnim prostorima, zarade na kamatama, prihode od utuženih potraživanja, kao i da postoji samo da bi zbrinula stranačke kadrove.

Ima situacija kada mu gradski službenici sliježu ramenima i pravdaju se da nisu oni krivi, jer tako mora biti, a da nije kriv ni gradonačelnik Mandić, jer on ionako ni o čemu ne odlučuje, ali nađe se i onih koji se trude uvjeriti ga da je lošiji. To je učinio predsjednik Nadzornog odbora Mladosti, koji je Badovinca uvjeravao da je Uđbinac bolji kandidat jer je zreliji i mirniji u razmišljanju, a i obiteljski je čovjek koji ima djecu.

Iako je na gradonačelničko mjesto doslovno instaliran jer je tako odlučio najmoćniji među karlovačkim HDZ-ovcima, njihov predsjednik Damir Jelić koji se nakon deset godina na tome mjestu odlučio povući u zavjetrinu kakvu donosi pozicija župana, ne može se reći da novi gradonačelnik Damir Mandić nije obećavao. On se čak sugrađanima ispričao zbog uhljebništva koji provodi njegova stranka te pred gradskim vijećnicima izrekao nevjerojatno hrabru rečenicu: “Kao karlovački gradonačelnik, odričem se svakog oblika netransparentnosti pri zapošljavanju u Gradskoj upravi, tvrtkama i ustanovama, inzistirat ću na referencama struke i znanju, što sam proslijedio svim direktorima i ravnateljima koji su u sustavu”. Ispostavilo se, međutim, da je Mandić toga dana, nažalost, imao samo loš dan na poslu ili, preciznije rečeno, njegov pokušaj da krdo povede na sunčanu stranu završio je gadnim udarcem rogom pod rebra koji mu je uvalio najsnažniji bik.

Tomislav Polić

Njegovi nam suradnici svjedoče da je Mandić vrlo moralan čovjek koji je inzistirao na poštenju te da je svim djelatnicima postavio vrlo visoke poslovne ciljeve. Stranački šefovi su procijenili da Mandić oko sebe okuplja svoju ekipu, što je ugrozilo stranački hranidbeni lanac. Godinu dana kasnije već je bio bivši predsjednik gradskog HDZ-a, podnio je ostavku “zbog brojnih gradonačelničkih obveza”, a na to je mjesto izabrana saborska zastupnica Marija Jelkovac, za koju poznavatelji prilika u Karlovcu kažu da je i buduća karlovačka gradonačelnica. Pitali smo Mandića zašto raspisuje natječaje kad ga zakon na to ne obvezuje, no on kaže da se tako “postiže otvorenost rada trgovačkih društava prema građanima Karlovca i povećava se transparentnost rada samih tvrtki”.

- Jednako tako svjestan sam da odluka o raspisivanju natječaja ispada samo formalizam, ali ipak direktore biraju nadzorni odbori koji su imenovani sukladno rezultatu izbora koji su bili 2017. godine. Sklon sam razmisliti o promjeni odluke o natječajima premda osobno smatram kako natječajima potičemo interes javnosti i za rad tvrtki i za same osobe koje će s njima upravljati - smatra gradonačelnik Mandić.

Reorganizacija radi učinkovitosti

Dodaje kako je više puta naglasio da se reorganizacija gradskog sustava radi kako bi što učinkovitije provodili nove projekte, s osobitim naglaskom na one vezane uz EU, i izvršavali nove djelatnosti, kao i zbog odlaska pojedinih zaposlenika u mirovinu i na druga radna mjesta. Istaknuo je da je jedan od osnovnih ciljeva reorganizacije poboljšanje kvalitete gradskog sustava iako on funkcionira dobro. Mogući utjecaj župana Jelića nije komentirao te je samo rekao da održava redovite koordinacije s Predsjedništvom GO HDZ-a grada Karlovca te da odluke od strateške važnosti za grad usuglašava s njima i koalicijskim partnerima, naglašavajući da preuzima pred građanima odgovornost upravljanja Gradom Karlovcem.

Kako se u Mandićevu koncepciju transparentnosti i odgovornosti uklapa netom izabrani direktor Čistoće Tomislav Polić, kojega Državno odvjetništvo u Karlovcu tereti da je s još četiri osobe sudjelovao u pranju milijardu i 890 milijuna kuna u Hrvatskom rukometnom klubu Karlovac? Ili, primjerice, Ivan Uđbinac, direktor Mladosti, koji je dobio otkaz u MUP-u zbog krivotvorene diplome, što je priznao i pravomoćno je osuđen, a potom mu je Grad Karlovac platio studij poslovnog upravljanja na Veleučilištu Karlovac? Novu je diplomu, uzgred rečeno, konzumirao jedino još kao likvidator Lovačkog društva Dubovac, koje je nakon 70 godina djelovanja završilo u stečaju s dugom od 26.000 kuna.

Ivan Uđbinac

Najaktivniji gradski vijećnik, ujedno i gospodarstvenik, nezavisni Davor Petračić zapošljavanje direktora preko javnih natječaja naziva “prekomandama”, koje su besmislene s obzirom na to da gradonačelnik ionako ima pravo izabrati suradnike.

- Ovako se samo derogira sustav natječaja i HDZ djeluje kao vojna organizacija. Veći problem od stranačkog zapošljavanja direktora je stranačko zapošljavanje ispod te razine, a HDZ zapošljava sve do razine čistačice, a to je 50 posto radnih mjesta u Karlovcu, i to je tragično, to je temeljni problem ovoga grada - smatra Davor Petračić.

- U Karlovcu se to radi tako da se smjenjuju i rotiraju pročelnici i direktori s jednog na drugo radno mjesto, čime se ljudi koji su donekle bili kompetentni pretvaraju u nekompetentne. A to su ljudi koji bi na svojim leđima trebali nositi prosperitet ovog našeg grada. Nama koji smo na tržištu rada potreban je uređen, učinkovit i kompetentan gradski sustav jer uvijek previše vremena gubimo na nebitnosti umjesto da svoje vrijeme trošimo na zapošljavanje i razvoj. Tavorimo do daljnjega - smatra Petračić.

Takav sustav naziva moralno patvorenim, komedijom zasnovanom na izvrdavanju demokracije. Osim toga, smatra da HDZ nema kvalitetnih kadrova, što drži krucijalnom činjenicom.

- To se vidi po strukturi onih koji vode gradske tvrtke, od kojih troje zadovoljavaju donji minimum, a od kojih su vrhunski tek dvoje. Upravljaju s nešto više od 50 posto radnih mjesta u gradu i to im je glavno oružje da zainteresirana manjina izađe na izbore i dobije izbore protiv nezainteresirane, eutanazirane i razjedinjene većine. Shvatili su su činjenicu da oni i ne trebaju ništa (znati) raditi, a Grad će funkcionirati sam od sebe i u miru čekati od rata građenu stečevinu (uhljebništvo) kojom se dobivaju svaki sljedeći izbori sve dok ne dovedu stvari do faze ‘dok ne dođe vrag na svoje’ - kaže Petračić.

On smatra da su karlovački HDZ-ovci došli do “faze samorazgradnje jer su već toliko dugo na vlasti da se sukobljavaju s posljedicama katastrofalno loših vlastitih odluka i, nejasno mumljajući političkim jezikom, prozivaju sami sebe, što je paradoksalno”.

- Znaju, istina je, učiniti i poneku ‘grešku’ i postaviti sposobnog čovjeka na odgovarajuće mjesto, što se dogodilo s Aquatikom i Gradskim kazalištem Zorin dom. Ti dobri potezi HDZ-a premalo su za uspješno vođenje grada koji bi za trajanja samo jednog mandata mogao postati najprosperitetniji u Hrvatskoj s razvojem geotermalnog gospodarstva, medicine i turizma s najjeftinijim, a ne najskupljim režijama, i u koji bi se dolazilo, a ne iz njega odlazilo, za razliku od većine gradova u Hrvatskoj.

Mile Sokolić je magistar politologije i politički aktivist koji je godinama radio u lokalnom sustavu. Nedavno je javnosti postao poznat jer je dobio otkaz u županijskoj Razvojnoj agenciji Karli kao tehnološki višak, a samo sat kasnije doznao je da mu je prošao projekt vrijedan 1,8 milijuna kuna. On smatra da stvari u sustavu ne štimaju jer se narušio odnos dva Damira, župana Jelića i gradonačelnika Mandića, što je, po njemu, i stvarni razlog direktorskih smjena.

- Jelić je Mandića gurao i podnosio jer mu nije predstavljao smetnju dok je bio predsjednik Gradskog vijeća. Mandić djeluje kulturno i pristojno, ima određenu intelektualnu širinu i svojim smirenim tonom i uglavnom korektnim odnosom u Vijeću popravljao je sliku HDZ-a na gradskoj razini, što znači da je na određeni način ublažavao Jelićevu nervozu, agresivnost i sklonost manipulacijama, koja je sve očitija. Mandićev izbor na mjesto gradonačelnika mijenja stvari iz temelja jer on mora početi donositi konkretne odluke, što se od njega baš i nije očekivalo - kaže Mile Sokolić.

Jelić želi upravljati

On smatra da Jelić nije imao namjeru otići na mjesto župana pa ostaviti Grad nekom drugom, nego preko svojih ljudi i dalje upravljati sistemom, strankom, gradskim tvrtkama i Gradom općenitom dok je Mandić trebao biti marioneta, ali na to, očito, nije pristao.

- Prvi pokazatelj da stvari između njih ne štimaju i da Jelić pokušava popraviti štetu Mandićeva je ostavka na mjesto predsjednika gradskog HDZ-a. Drugi indikator su smjene direktora u gradskim tvrtkama Zelenilu, Čistoći, Vodovodu i kanalizaciji, Mladosti, kao i smjena predsjednice Gradskog vijeća Marijane Tomičić, koja se očito doživljava kao Mandićev pristaša. Preseljenjem na mjesto pročelnice u Gradu iz Razvojne agencije Karla, nju se isključuje iz Gradskog vijeća jer kao zaposlenik u Gradu ne može obnašati dužnost vijećnika, što nije mala ‘kazna’ za osobu koja je imala ozbiljne političke ambicije - kaže Sokolić.

Da se Mandić našao u nemilosti, smatra, potvrđuju i informacije o nezadovoljstvu nekih gradskih vijećnika HDZ-a Mandićem, prijetnje njegovom smjenom i iznenadno aktualiziranje njegova “statusa karlovačkog dotepenca” iz BiH. Sve to, uz gotovo sjevernokorejski model izbora predsjednice gradskog HDZ-a Marije Jelkovac (bez protukandidata, s gotovo stopostotnom podrškom), pokazuje da Jelić pokušava uspostaviti kontrolu te Mandića izolirati i prisiliti da radi ono što on misli da treba kad ga već ne može smijeniti.

HDZ je kralježnica

Pitali smo župana Jelića ima li gradonačelnik Mandić samostalnost u donošenju odluka, kao i je li on naredio smjene u karlovačkim poduzećima. Dobili smo odgovor da je “HDZ kralježnica političkog sustava, stranka koja osigurava političku i društvenu stabilnost, gospodarski rast, stranka koja uvažava različitosti i promiče zajedništvo, jednom riječju obitelj, jedna velika obitelj koja radi na boljitku života u Lijepoj našoj, pa tako i u Karlovačkoj županiji i gradu Karlovcu”.

- Kao i unutar svake obitelji, i u našoj obitelji svatko ima dio odgovornosti u zajedničkom radu, a pravi test mjeri se na izborima. Građani su na posljednjim parlamentarnim, ali i lokalnim izborima prepoznali tko ozbiljno radi i rješava probleme. Vodstvo Karlovačke županije i Grada Karlovca na čelu s Damirom Jelićem i Damirom Mandićem radi za boljitak žitelja Karlovačke županije i građana Karlovca. U prilog tome govore i brojke; od planiranih 407 projekata, Županija je privela kraju njih 130. Projekti Grada Karlovca poput sustava obrane od poplava, rasta zaposlenosti, razvoja poslovnih zona te projekti od turističkog značaja nastavit će svoju realizaciju u još energičnijem tempu - javili su nam iz županijskog HDZ-a, navodeći kako se Mandić i Jelić zajednički trude se stvoriti bolje sutra za sve stanovnike županije i građane Karlovca.